ועדת העבודה, הרווחה והבריאות, כנסת 17, פרוטוקול מספר 413, 2008-03-18 11:30

יצחק גלנטי: שלום, אני פותח את ישיבת הוועדה.

יצחק גלנטי: אבקש את חה"כ סער לפתוח את הדיון.

גדעון סער: הצעת החוק היא לשנות את אחת הגזירות המשונות והבלתי מוצדקות ביותר שקיימות בספר החוקים שלנו.

גדעון סער: אנחנו הגענו למסקנה הזו בעקבות אחד הדיונים שהתקיימו בוועדה לקידום מעמד האישה, שבעקבותיו התנענו כמה מהלכי חקיקה.

גדעון סער: אחד מהם נוגע להעלאת מספר ימי המחלה לחד הוריות.

גדעון סער: זה דבר שכבר אושר בקריאה שנייה ושלישית.

גדעון סער: נכון להיום כאשר חד הורית נהנית מקצבת הבטחת הכנסה, היא איננה רשאית ללמוד לימודים אקדמיים.

יצחק גלנטי: האם כאשר אתה מדבר בלשון נקבה זה כולל גם לשון זכר?

גדעון סער: ודאי.

גדעון סער: זה רלוונטי למשפחות חד הוריות, בין אם ההורה המשמורן הוא אב ובין אם ההורה המשמורן הוא אם.

גדעון סער: מבחינה סטטיסטית יש יותר חד הוריות מאשר חד הוריים.

יצחק גלנטי: ואין בכך הכרח שהוא יהיה ההורה הביולוגי.

גדעון סער: נכון.

גדעון סער: מי שמקבל קצבת הבטחת הכנסה נמנע ממנו ללמוד לימודים אקדמיים.

גדעון סער: זה דבר שמנוגד לאינטרס החברתי והכלכלי של המדינה.

גדעון סער: בסופו של דבר, כולנו יודעים שיש זיקה בין השכלה לבין אפשרויות תעסוקתיות.

גדעון סער: ברגע שאתה יוצר פורמולה שהיא מונעת מאותן חד הוריות לצאת ללמוד, אתה כולא אותן בתוך מלכודת עוני, שמגבילה את יכולתן להשתלב בשוק התעסוקה ומעודדת אותו להמשיך ולחיות על קצבה.

גדעון סער: ההיגיון המוצהר של המדיניות הכלכלית היה לדחוף מקצבאות לשוק העבודה.

גדעון סער: לכן, זה חוק מאוד פשוט וברור.

גדעון סער: הוא עבר בחודש ינואר במליאת הכנסת בקריאה הטרומית פה אחד, לא היה מי שחלק על זה.

גדעון סער: נעשה דבר חשוב כלפי אוכלוסייה שנפגעה בשנים האחרונות בצורה קשה.

גדעון סער: אם אנחנו היום נאשר את ההצעה הצנועה הזו לקריאה הראשונה, נעשה טוב.

גדעון סער: אני מודה לך שהבאת את הנושא בכנס הנוכחי לצורך קידום הליך החקיקה.

גדעון סער: אני מתנצל שאני נאלץ לצאת, וזאת כיוון שיש לי דיון על הצעת חוק שלי בוועדת הכספים.

יצחק גלנטי: בטרם תלך יש לי כמה שאלות.

יצחק גלנטי: האם אדוני מודע לאבטלה הקיימת היום גם בקרב האקדמאיים, אלה שסיימו ויש להם הכשרה אקדמית?

יצחק גלנטי: אם ניקח לדוגמא את העובדים הסוציאליים, נראה שיש בקרבם אבטלה גדולה.

יצחק גלנטי: אני לא יודע אם האבטלה לא תלך ותעמיק, ותפגע גם בבעלי ההשכלה האקדמית.

יצחק גלנטי: היום אנחנו יכולים למצוא כי במקצועות החופשיים: שרברבים, נגרים וכו', האבטלה היא פחות בעייתית.

יצחק גלנטי: השאלה היא, האם כאשר אנו נותנים גמלה גם במהלך הלימודים אנחנו לא מעודדים את המשך קבלת הגמלה גם לאחר הלימודים?

גדעון סער: חס וחלילה.

גדעון סער: שיעור האבטלה בישראל במדינת ישראל בשנים האחרונות נמצא בירידה ברורה.

גדעון סער: זה אולי היבט חיובי של המדיניות הכלכלית.

גדעון סער: ודאי שקיימת גם אבטלה בקרב אקדמאיים, אבל אין כל ספק שלימודים אקדמאיים משפרים את האפשרות לעבוד בשכר ראוי.

גדעון סער: תעודת ביטוח זה לא, אבל ודאי שזה משפר את האפשרויות.

גדעון סער: מעבר לכך, מה הקשר בין הנושא של למנוע לימודים לבין קצבת הבטחת הכנסה?

גדעון סער: אין שום קשר.

גדעון סער: זה גם דבר שרירותי, וזה גם דבר לא נכון.

גדעון סער: לכן, זה היה בין הדברים עליו נמתחה ביקורת במשך השנים.

גדעון סער: הלוואי ואנו נצליח להביא לביטולו.

יצחק גלנטי: אבקש את חה"כ סולודקין לומר את דבריה.

מרינה סולודקין: לחוק הזה יש היסטוריה ארוכה.

מרינה סולודקין: אני התחלתי לבנות את החוק הזה ביחד עם חה"כ לשעבר, נעמי חזן, כאשר שתינו היינו יושבות ראש לשדולת משפחות חד הוריות בשנת 2001-2002.

מרינה סולודקין: כאן יושבים כמה אנשים, שנלחמו ביחד איתנו עבור העניין הזה.

מרינה סולודקין: בשנת 2002 החוק הגיע כמעט לקריאה ראשונה, אבל הבחירות הפריעו.

מרינה סולודקין: אחר כך היו שנים קשות מאוד של קיצוצים, של פגיעה בכל הזכויות של חד הוריות, שנים של ייאוש.

מרינה סולודקין: גם בשנים האלה קבוצה של חברי כנסת: יורי שטרן, אתי לבני, אני ועוד כמה חברים, נלחמו עבור הנושא.

מרינה סולודקין: בגלל זה התחילו להפעיל פיילוט במשרד התעשייה והמסחר.

מרינה סולודקין: הם אמרו שיש להם פיילוט, ולכן לא יהיה חוק.

מרינה סולודקין: אני התנגדתי לעסקת טיעון, שיהיה פיילוט ולא יהיה חוק.

מרינה סולודקין: עשו פיילוט במשרד התעשייה והמסחר, אבל בגלל נסיבות מסוימות רק 16 אנשים בשנת 2007 ניגשו לקבל מלגה במקום קצבה למשפחות חד הוריות.

מרינה סולודקין: אני מאוד מקווה, שיש לנו רוח חדשה במשרד התעשייה והמסחר, גם במשרד האוצר וגם אצל ראש הממשלה.

מרינה סולודקין: נתנו לנו להעביר בטרומית את החוק הזה.

מרינה סולודקין: הנוסחים של החוק הם מאוד ברורים.

מרינה סולודקין: השותפים שלי, גדעון סער ואורית נוקד, הם קואליציה ואופוזיציה ביחד.

מרינה סולודקין: בעניינים הקשורים לחד הוריות אין קואליציה ואין אופוזיציה.

מרינה סולודקין: כולנו קואליציה.

מרינה סולודקין: אני מאוד מקווה, שאנחנו נצליח להעביר את החוק הזה.

מרינה סולודקין: זו תהיה הזדמנות להבהיר, שאישה או גבר חד הוריים יכולים לרכוש השכלה גבוהה, להיות מקצועיים ומשכילים ולצאת ממעגל העוני ומהצורך בתלות ברשויות הרווחה.

מרינה סולודקין: אני יכולה לומר לכם, שהציבור שאני מייצגת בכנסת מאוד בעד החוק.

מרינה סולודקין: לפני כמה שנים היו הפגנות של חד הוריות, על מנת לתת למשפחות חד הוריות ללמוד ולא לאבד את הקצבה.

מרינה סולודקין: אני מקווה שאנו נצליח.

יצחק גלנטי: אני מבין, שחה"כ נוקד מבקשת מאוד את רשות הדיבור.

אורית נוקד: אני סבורה, שהמצב הנוכחי היום ממשיך את מעגל העוני.

אורית נוקד: לאור הביטול של הקצבה, חד הוריים לא יצליחו לפרוץ את מעגל העוני, להתקדם ולעבור לעבודות בעלות שכר גבוה יותר.

אורית נוקד: בדרך כלל רוב העבודות בעלות שכר גבוה יותר, הן דורשות השכלה.

אורית נוקד: לכן, אני הגשתי את הצעת החוק הזו ביחד עם חבריי.

אורית נוקד: אני רוצה לברך על כך, שוועדת השרים אישרה לנו את הצעת החוק הזו.

אורית נוקד: אני מקווה, שיש רוח חדשה.

אורית נוקד: אני חושבת, שהצעת החוק הזו טובה לשני המינים, אבל היא ודאי תסייע לאמהות החד הוריות שבדרך כלל מצבן קשה יותר.

יצחק גלנטי: אני הייתי מבקש לשמוע את נציג משרד האוצר.

משה בר סימן טוב: ראשית, אני אעדכן אתכם ששר האוצר הגיש ערר על החלטת ועדת שרים לחקיקה בנוגע להצעת החוק.

משה בר סימן טוב: מכיוון שכך, עמדת הממשלה היא להתנגד להצעת החוק.

גלי עציון: יש ערר, אבל עוד לא היתה החלטה.

משה בר סימן טוב: על פי תקנון הממשלה, משהוגש ערר הממשלה מתנגדת עד שיהיה דיון.

משה בר סימן טוב: ככל שהממשלה תחליט אחרת בדיון, עמדת הממשלה היא להתנגד.

יצחק גלנטי: אני לא חושב שמי שמגיש את הערר נותן הוראות לממשלה.

יצחק גלנטי: והיה והוגש הערר, אז הממשלה תשב ותדון בנושא.

אורית נוקד: הוועדה לא עובדת אצל הממשלה.

יצחק גלנטי: מעבר לזה, אני חייב לציין, שוועדת העבודה והרווחה איננה עובדת אצל שר האוצר או אצל הממשלה.

יצחק גלנטי: זו ועדה סוברנית במסגרת המוסד המחוקק של מדינת ישראל-הכנסת.

יצחק גלנטי: יחד עם זה, אני שמח לשמוע שהגשתם ערר לממשלה.

יצחק גלנטי: הממשלה תציג את עמדתה בצורה זו או אחרת, אבל נכון לרגע זה אני מבקש לקרוא את החלטת הממשלה מה-3 בפברואר 2008: "בהתאם לסעיף 56 בתקנון לעבודת הממשלה, לתמוך בקריאה הטרומית בלבד בהצעת חוק הבטחת הכנסה (תיקון – זכאות לגמלה בזמן לימודים להורה יחיד) התשס"ח-2007, של חה"כ גדעון סער ואחרים, בכפוף לתיאום המשך הליכי החקיקה עם משרדי הממשלה הנוגעים לנושא, לרבות משרד האוצר".

יצחק גלנטי: אני שואל את כבודו, האם בוצע עד היום תיאום כלשהו עם משרדי הממשלה: משרד התמ"ת, משרד הרווחה והמוסד לביטוח הלאומי.

משה בר סימן טוב: שר האוצר סבר, שעל הממשלה להתנגד להצעת החוק ולא לתמוך בה, גם לא בכפוף לתיאום נוסח, ומשכך הוא הגיש ערר לממשלה.

יצחק גלנטי: כלומר, לא היה תיאום.

יצחק גלנטי: היתה החלטה של שר האוצר להגיש ערר.

יצחק גלנטי: כלומר, פה לא עבדו לפי הנחיית הממשלה.

משה בר סימן טוב: על פי תקנון הממשלה, משהוגש ערר של אחד השרים על החלטות ועדות השרים, החלטת הממשלה מושעית ולא קיימת.

אורית נוקד: מתי הוגש הערר.

אורית נוקד: אף אחד לא אמר לנו מילה.

משה בר סימן טוב: אני לא אחראי לזה.

יצחק גלנטי: אני מבקש לדעת, מתי זה הוגש.

משה בר סימן טוב: על אף שזה לא מתפקידנו, אני אשלח בסוף הדיון עותק מהערר.

אורית נוקד: אבל למה לא הודעתם לנו.

משה בר סימן טוב: יש הפרדת רשויות במדינת ישראל.

משה בר סימן טוב: עמדת הממשלה כמובן לא מחייבת את הוועדה.

משה בר סימן טוב: אנחנו לא באים לערער על חלוקת העבודה בין הממשלה לבין הכנסת.

יצחק גלנטי: אדוני, מתי הגוש הערר.

משה בר סימן טוב: בשבוע שחלף ממועד החלטת ועדת שרים לענייני חקיקה.

אורית נוקד: אף אחד לא טרח להודיע לנו מאז ה-3 בפברואר.

משה בר סימן טוב: אנחנו לא מודיעים לחברי כנסת על עררים שהוגשו.

ברכה ארג'ואני: כנראה ששר האוצר רוצה להשאיר את החד הוריות תקועות איפה שהן, ולהפוך את כולן לשואבות מים.

יצחק גלנטי: אני מבקש לדעת, מדוע האוצר מתנגד?

משה בר סימן טוב: בפן הפורמאלי, החלטת הממשלה היא להתנגד להצעת החוק משהוגש הערר.

משה בר סימן טוב: כך קובע תקנון הממשלה.

משה בר סימן טוב: מהם הנימוקים שהביאו את שר האוצר להתנגד להצעת החוק ולעורר על החלטת ועדת השרים לענייני חקיקה?

משה בר סימן טוב: הדבר הראשון הוא, שהצעת החוק נוגדת את עקרון היסוד שעומד בבסיס חוק הבטחת הכנסה.

משה בר סימן טוב: חוק הבטחת הכנסה הוא חוק של מינימום קיום בכבוד.

משה בר סימן טוב: הוא בא להבטיח רשת מגן אחרונה לאנשים שאין להם אפשרות להתפרנס בכל דרך אחרת.

משה בר סימן טוב: ככזה, מחייב החוק את מי שתובע גמלה להיות זמין לכל עבודה שתוצע לו, התואמת את מצבו הגופני וכושרו הגופני.

מרינה סולודקין: האם אתם יודעים על הפיילוט?

משה בר סימן טוב: אני אתן מענה לכל סוגיה שתעלה פה.

משה בר סימן טוב: ככזה הוא נוגד את עקרון היסוד, התובע ממי שתובע גמלת הבטחת הכנסה להיות זמין לעבודה.

משה בר סימן טוב: לימודים אקדמיים אינם מאפשרים להיות זמינים לעבודה.

אורית נוקד: אני חייבת לשאול שאלה את נציג האוצר.

אורית נוקד: אמרת שזה סותר את העיקרון של חוק הבטחת הכנסה.

אורית נוקד: למיטב זכרוני, אנחנו מנסים פה להחזיר מצב שהיה קודם ובוטל דרך גזרות הכלכליות.

משה בר סימן טוב: מעולם לא.

משה בר סימן טוב: אתם מבקשים לברוא יצירה חדשה.

מרינה סולודקין: מה לגבי הפיילוט?

יצחק גלנטי: יש לכן חלוקת קשב נפלאה, ואני בטוח שאתן כבר יודעות את התשובה לשאלה שהוא עוד לא שאל.

משה בר סימן טוב: יש פה סתירה של עקרון היסוד של חוק הבטחת הכנסה, שצריך לשמר אותו.

משה בר סימן טוב: התפיסה של החוק, היא מינימום קיום בכבוד וחיוב השתלבות בעבודה.

משה בר סימן טוב: חברת הכנסת מרינה סולודקין וחבר הכנסת יורי שטרן, ז"ל, ניסו לקדם בכנסת הקודמת אפשרות לאפשר להורים יחידים להשתלב בלימודים לתואר ראשון על אף שהם מקבלים הבטחת הכנסה.

משה בר סימן טוב: היתה התנגדות של הממשלה לקבוע את העניין בחקיקה, וזה כדי לא לעוות את העיקרון בבסיס חוק הבטחת הכנסה, אבל נקבע במסגרת הסכם עם משרד התמ"ת ועם חברי הכנסת המציעים, שהורים יחידים שירצו להשתלב בלימודים לתואר ראשון יוכלו לעשות כן.

משה בר סימן טוב: הם לא יהיו זכאים לגמלה להבטחת הכנסה, אלא יקבלו מלגה יקבלו מלגת קיום ממשרד התמ"ת, חלף קצבת הבטחת הכנסה.

משה בר סימן טוב: זה סיכום שהוא בתוקף, ומנהלת אותו גברת ניצנית דמביץ ממשרד התמ"ת.

יצחק גלנטי: אני רוצה לשאול את המציעים, מדוע לא לקבל את ההצעה למלגת קיום?

מרינה סולודקין: אנחנו ידענו שפיילוט זה דרך לבלום את החוק.

מרינה סולודקין: אמהות חד הוריות יודעות שבמקום לשבת בבית, אפשר ללכת ללמוד ולקבל מלגה.

מרינה סולודקין: התמ"ת עשה פיילוט, אבל טרח להודיע לאנשים בצורה כזו שרק 16 אנשים בשנת 2007 הגיעו והשתמשו בזכות שלהם.

מרינה סולודקין: הרוב לא היה מודע לזכות הזו.

מרינה סולודקין: בנוסף, זו טעות פוליטית.

מרינה סולודקין: שר האוצר לא יודע את ההיסטוריה של העניין.

מרינה סולודקין: הוא לא יודע, עד כמה בכירים במשרד התמ"ת מתערבים בתהליכים של חקיקה בנושא של חד הוריות, כדי לבלום את האפשרות לצאת ממעגל העוני, מהתלות, מרשויות הרווחה.

מרינה סולודקין: המטרה היא ללמוד, לרכוש השכלה, לצאת לעולם החופשי ולהשתמש בכישורים.

מרינה סולודקין: ילד לאם חד הורית לא צריך להפריע בקידום הקריירה.

מרינה סולודקין: זו טעות פוליטית חמורה, ויש מפלגה שכבר שילמה עבור החבלות שעשו לחד הוריות.

מרינה סולודקין: היא יושבת עכשיו באופוזיציה בגלל שהיא לא רצתה לשמוע קולות מהשטח, שלא פוגעים בחד הוריות.

מרינה סולודקין: עכשיו עוד פעם עושים זגזוגים.

מרינה סולודקין: אפשרו להעביר בקריאה הטרומית את הצעת החוק, ואחר כך מבלי להתייעץ עם משרד התמ"ת, משרד הרווחה, החליטו החלטה.

מרינה סולודקין: זה נגד הזרם, זה נגד השיוני שקיים עכשיו במדינה.

מרינה סולודקין: שר האוצר ומשרדו יכולים לעשות דבר אופייני להם, לחבל בסיכויים של חד הוריות לצאת ממעגל העוני.

מרינה סולודקין: הכנסת והוועדה הזו לא צריכות לתת לכך יד ולשתף פעולה.

מרינה סולודקין: אורית, גדעון ואני מבקשים להכין את החוק לקריאה ראשונה.

יצחק גלנטי: אנחנו שומעים פה שיש הסכם.

יצחק גלנטי: פרטי ההסכם לא ידועים לוועדה.

יצחק גלנטי: כפי שאני שומע מחה"כ סולודקין, אותם פרטי הסכם גם לא ידועים לציבור הרחב.

יצחק גלנטי: אם היתה שקיפות מלאה והציבור היה יודע מהן זכויותיו, ייתכן ולא היה מקום להעלאת הצעת החוק במתכונת הנוכחית.

יצחק גלנטי: אם יש הסכם, היה מן הדין שהאוצר ביחד עם אלה שעשו איתו את הסכם יפתחו את זה לציבור הרחב.

יצחק גלנטי: פה יש ריח לא טוב, כאילו שעשו הסכם בסתר ולא מפרסמים אותו בקרב הציבור כדי להקטין עד כמה שניתן את הצורך במתן אותה גמלה.

יצחק גלנטי: אני מבקש לפחות בפני הוועדה לפתוח את פרטי ההסכם.

יצחק גלנטי: אם יש הסכם, ודאי הוא כתוב.

יצחק גלנטי: אם הוא כתוב, מדוע הוועדה לא יכולה לקבל אותו?

יצחק גלנטי: האם זה סודי?

אורית נוקד: מה ההבדל בין ההסכם לבין הצעת החוק.

משה בר סימן טוב: אין הבדל.

אורית נוקד: אז למה אתם מתנגדים?

משה בר סימן טוב: כי זה במסגרת חוק הבטחת הכנסה.

אורית נוקד: אז נעביר את זה לחוק אחר.

משה בר סימן טוב: יהיה טוב שבהמשך תתייחס לנושא ניצנית דמביץ, שתסביר באיזה מאמצי פרסום רציניים נוקט משרד התמ"ת על מנת שאמהות חד הוריות יגיעו לקבלת הגמלה.

מרינה סולודקין: מבחן התוצאה הוא הקובע.

מרינה סולודקין: 6 שנים מחבלים בחוק.

יצחק גלנטי: רק 16 ניגשו לקבלת הגמלה.

משה בר סימן טוב: לפני שגברת דמביץ תמשיך לספר על התוכנית ואיך הם פונים לאוכלוסייה, אני אומר שלנו אין שום אינטרס שיהיה מספר נמוך של אנשים.

משה בר סימן טוב: אנחנו עדכנו את הקריטריונים לזכאות לתוכנית, על מנת להקל.

מרינה סולודקין: אם יש קפיטליזם אכזרי, זה לא לאפשר ללמוד.

משה בר סימן טוב: אנחנו חושבים, שאם זה יהיה בחקיקה יהיה קשה לבדל את קבוצת ההורים היחידים מיתר הקבוצות.

משה בר סימן טוב: אנחנו צופים פה השלכת רוחב על אוכלוסיות נוספות.

אורית נוקד: תסביר את זה.

משה בר סימן טוב: אני מניח שיהיה קושי מסוים, להסביר לאנשים מאוכלוסיות אחרות, שהן לא הורים יחידים, שהם לא יכולים ללמוד לימודים אקדמאיים ולקבל גמלה.

אורית נוקד: אבל זה הרציונאל, זכאות לגמלה להורה יחיד.

יצחק גלנטי: אני מבקש, בואו לא נקטין את האינטליגנציה של האוכלוסייה.

יצחק גלנטי: לא כל החוכמה נמצאת במשרד האוצר ובמשרד התמ"ת.

יצחק גלנטי: תן לאוכלוסיות להחליט בעצמן.

יצחק גלנטי: אתה בא ומחליט, מי יכול לקבל את הנתונים ומי לא יכול לקבל נתונים.

יצחק גלנטי: זה פסול על הסף.

משה בר סימן טוב: אני אומר, שאנחנו מוצאים את עצמנו מתמודדים הרבה פעמים עם חקיקות כאלה בבית המשפט העליון, שמבקש להסדיר את ההבחנה בין אוכלוסיות שונות.

מרינה סולודקין: ההפך הוא הנכון.

מרינה סולודקין: חד הוריות פנו לבית המשפט.

משה בר סימן טוב: אף מקבלי הבטחת הכנסה לא יכולים ללמוד.

מרינה סולודקין: אני כועסת עד כדי שאין לי מילים.

יצחק גלנטי: אני שומע ורואה את הכעס.

אורית נוקד: אבל אפשר לתקן את הכעס הזה על ידי הצבעה פשוטה.

יצחק גלנטי: תאמני לי, שאני יודע לאן אני מוביל.

משה בר סימן טוב: הדבר האחרון שאני רוצה לומר, הוא שאנו עדכנו את הוועדה שמאז השינויים שנעשו בחוק הבטחת הכנסה חלה עלייה של כ-20% בשיעור התעסוקה של הורים יחידים.

משה בר סימן טוב: העלייה הזו מלווה גם בירידה בנתוני העוני, כפי שמתפרסם על ידי המוסד לביטוח הלאומי מפעם לפעם.

ברכה ארג'ואני: אנחנו לא מרגישים את זה בשטח.

משה בר סימן טוב: עמדתנו היא, שצריך להמשיך לעגן את הנושא בהסכם.

משה בר סימן טוב: אני רוצה גם לציין, כי הצעת החוק היא תקציבית.

משה בר סימן טוב: אנו מניחים, שיישום הנושא בחקיקה יביא לכך ש-10% מההורים היחידים ישתלבו בלימודים אקדמיים כתוצאה מתיקון לחקיקה.

משה בר סימן טוב: גמלה ממוצעת עומדת על 2,000 שקלים ויש היום 29,000 אמהות חד הוריות.

יצחק גלנטי: אתה בא ואומר שיש הסכם, שאתם תומכים בו.

משה בר סימן טוב: אנחנו תומכים בהסכם.

יצחק גלנטי: אתה בא ואומר שיש הסכם, ושאתם תומכים בהסכם.

יצחק גלנטי: למעשה, אתה אומר שגובה הגמלה הוא שווה ערך לגובה המלגה.

יצחק גלנטי: אם כך, במקרה שמדובר בגמלה ההוצאות עולות לשמיים.

יצחק גלנטי: במידה ומדובר בהסכם אין עלויות.

יצחק גלנטי: אני לא מבין את זה.

יצחק גלנטי: האם אתם סוברים שיהיו פחות חד הוריות שירצו לקבל את הגמלה מאשר מספר החד הוריות שירצו לקבל את המלגה?

משה בר סימן טוב: כן.

יצחק גלנטי: מה ההבדל לפי ההערכה שלכם?

משה בר סימן טוב: אנחנו נראה סדר גודל של 10% מכלל האמהות החד הוריות משתלבות בלימודים גבוהים, וינסו להיות זכאיות גם לקצבת הבטחת הכנסה.

יצחק גלנטי: במסגרת הגמלה.

משה בר סימן טוב: כן.

מרינה סולודקין: איום ונורא.

מרינה סולודקין: 10% מהאמהות החד הוריות יהיו עם תואר ראשון.

מרינה סולודקין: עם ישראל אומלל.

מרינה סולודקין: אנחנו נפסיד מזה.

יצחק גלנטי: אני לא לקחתי בחשבון, מה קורה אם אותן חד הוריות לא רוצות לקבל את הגמלה, אלא להמשיך ולקבל את הבטחת ההכנסה.

יצחק גלנטי: האם בסיטואציה הזו העלות לאוצר היא לא הרבה יותר גבוהה?

יצחק גלנטי: אני לא רואה ניתוק ממעגל העוני בסיטואציה הזו.

יצחק גלנטי: אותה אם חד הורית תמשיך להיות חד הורית, ואולי יהיו לה עוד ילדים.

יצחק גלנטי: אתה לא מאפשר לה להיכנס למעגל העבודה.

יצחק גלנטי: אנחנו וכל יתר משלמי המסים ישלמו כל עוד יש לה ילדים מתחת לגיל 18.

יצחק גלנטי: האם זה ההיגיון?

יצחק גלנטי: מדוע אתה לא יכול לקזז את ההוצאה מגיל 3-4 ועד גיל 18?

יצחק גלנטי: אני טוען, שהאוצר ירוויח ולא יפסיד.

מרינה סולודקין: זה שכל ישר, ולהם אין בכלל שכל.

יצחק גלנטי: אני מבקש להסתייג.

מרינה סולודקין: אחרי 6 שנים יש לי זכות לומר, שאין שם לא שכל ולא מקצוענות.

יצחק גלנטי: אני מבין את הכעס שלך.

יצחק גלנטי: אני מבקש לשמוע את ניצנית דומביץ.

ניצנית דמביץ: אני רוצה להזכיר, שקיימת מסגרת של הכשרות מקצועיות.

ניצנית דמביץ: המדינה כן מאפשרת הכשרה מקצועית עד 12 חודשים, מתוך הנחה שהכשרה מקצועית תביא לעבודה.

ניצנית דמביץ: כלומר, הצעת החוק הזו מנסה להרחיב את המושג של הכשרה מקצועית.

מרינה סולודקין: תואר ראשון זה קלאסה.

ניצנית דמביץ: אני מסכימה איתך, אבל העליתי את זה כנקודה למחשבה.

ניצנית דמביץ: לגבי הפיילוט הקיים – הוא הגיע בטעות למשרד התמ"ת.

ניצנית דמביץ: הוא כמה שנים היה בתוך משרד החינוך, עד שמשרד התמ"ת גילה אותו בטעות.

ניצנית דמביץ: לאחר שגילינו אותו קפצנו על המציאה.

מרינה סולודקין: עכשיו אתם מבינים מה זה חוק ומה זה הסכם.

ניצנית דמביץ: משרד התמ"ת לקח את היוזמה, ובחודש מרץ 2005, חודשיים לפני סיום ההרשמה לאוניברסיטאות נכנסנו למרתון, על מנת להוציא את ההסכם בין המשרדים עד שהוא יהיה כנוהל תמיכות, כך שהורים יחידים יוכלו להירשם כבר לשנת הלימודים תשס"ז.

יצחק גלנטי: כמה נרשמו?

ניצנית דמביץ: כיוון שהכל היה בצורה לחוצה ולא מאורגנת, בשלב הראשון הפרסום היחיד שהיה הוא פרסום בעיתון על פי חוק, בעיתונים יומיים ובעיתוני סוף שבוע.

ניצנית דמביץ: לקראת תשס"ח, באנו וביקשנו תקציב נפרד לשיווק.

ניצנית דמביץ: יצאנו עם שיווק מאוד אגרסיבי של שליחת מכתבים לכל מי שמקבלת הבטחת הכנסה מעל 18 חודשים.

ניצנית דמביץ: כולם קיבלו מכתב הביתה, היו ג'ינגלים ברדיו והיו כרזות בלשכות התעסוקה ובכל הארגונים החברתיים.

ניצנית דמביץ: למרות זאת, הצלחנו להגיע לאותו מספר פניות כמו בשנה הראשונה, שבה היה פרסום מינימאלי.

יצחק גלנטי: כמה פניות היו?

ניצנית דמביץ: כרגע לומדות 23 נשים חד הוריות בתוכניות שונות.

ניצנית דמביץ: יש עוד כמה ליקויים.

ניצנית דמביץ: אחד הליקויים שבגינו ביקשנו ממשרד האוצר להגמיש את הקריטריון שמדבר על כך שרק אם יש לאותה אם חד הורית 24 חודשי הבטחת הכנסה היא תוכל להיכנס לתוכנית.

ניצנית דמביץ: אנחנו טענו, ש-24 חודשי הבטחת הכנסה זה עמוק בתוך הבטחת הכנסה.

ניצנית דמביץ: לכן, ביקשנו להגמיש את הקריטריון ולהוריד אותו כמה שיותר.

ניצנית דמביץ: הצלחנו להוריד אותו ל-16 חודשים.

ניצנית דמביץ: אני חושבת, שגם בחוק כדאי שזה לא יהיה 24 חודשים.

ניצנית דמביץ: הצלחנו בזה רק עכשיו, ולכן המבחן של זה יהיה בשנת תשס"ט.

ניצנית דמביץ: יש עוד כמה נקודות שהן שונות בהסכם לעומת מי שמקבל גמלת הבטחת הכנסה.

ניצנית דמביץ: מי שמקבלת מלגת קיום דרך משרד התמ"ת, לא מקבלת את זה חודש בחודשו אלא אחד לארבעה חודשים.

ניצנית דמביץ: זה קשה.

ניצנית דמביץ: זה לא פשוט להיכנס ללמוד ו-4 חודשים להיות ללא הכנסה.

ניצנית דמביץ: יש בזה מן הצדק, כי צריך לבחון אם הן ממשיכות ללמוד, אבל זה לא פשוט.

אורית נוקד: בחוק זה כן חודש בחודשו.

ניצנית דמביץ: נכון.

ניצנית דמביץ: צריך לזכור, כי כאשר הן כבר לא תחת הכותרת של מקבלות הבטחת הכנסה, הן מאבדות הרבה הטבות נוספות שנלוות להבטחת הכנסה.

ניצנית דמביץ: הצלחנו להגיע להסדר רק עם משרד השיכון, שלא יפגעו בהן בסיוע בדיור.

ניצנית דמביץ: מסתבר, שישנו סיוע בחשמל אותו הן מפסידות, וכך גם סיוע בארנונה.

ניצנית דמביץ: בנוסף, ההסכם מוגבל ל-200 הורים יחידים.

ניצנית דמביץ: הוא לא אינסופי.

אורית נוקד: זה ההסבר.

יצחק גלנטי: כמה הורים יחידים יש?

ניצנית דמביץ: יש 21,000 שמקבלות הבטחת הכנסה.

גלי עציון: לפי נתוני התמ"ת, 27% מכלל מקבלי הבטחת הכנסה הם הורים יחידים.

אורית נוקד: עכשיו אתה מבין למה האוצר מתנגד מבחינה עקרונית.

אורית נוקד: הוא רוצה את ההסכם, כי ההסכם הוא מוגבל.

אורית נוקד: תודה רבה לך על ההערות המקצועיות.

יצחק גלנטי: אני רוצה לדעת, לכמה משפחות חד הוריות זה רלוונטי.

מרים שמלצר: בסך הכל יש לנו 29,000 משפחות חד הוריות במערכת.

יצחק גלנטי: אבל לא כולן זכאיות.

מרים שמלצר: במערכת הבטחת הכנסה כולן זכאיות לגמלת הבטחת הכנסה.

מרינה סולודקין: לאיזה אחוז יש בגרות מלאה כדי להיכנס ללימודים אקדמאיים?

יצחק גלנטי: האם יש לך תשובה לשאלה הזו?

מרים שמלצר: לא.

מרים שמלצר: אין לי תשובה לשאלה, כיוון שזה נתון שהביטוח הלאומי מנוע מלאסוף אותו.

מרים שמלצר: כאשר משהו מגיש תביעה להבטחת הכנסה, אין אפשרות לביטוח הלאומי לשאול מהי ההשכלה שלו.

מרים שמלצר: אנחנו יודעים, שיש הרבה מאוד עולות חדשות, שיש להן גם השכלה על תיכונית.

יצחק גלנטי: יש כל מיני בעיות בנושא הזה, אבל ברור שלא מדובר על 29,000 זכאיות.

מרים שמלצר: לא.

מרים שמלצר: מתוכן אולי 10%.

מרים שמלצר: השאלה היא, האם זו תוספת עלות או שאלה אנשים שנמצאים בתוך המערכת.

מרים שמלצר: אם יאפשרו להם ללמוד הם ילמדו ואם לא יאפשרו להם ללמוד הם לא ייצאו מהמערכת.

יצחק גלנטי: אני רוצה להיות מבית הילל, ולכן אני מדבר על 10% שיהיו זכאיות.

מרים שמלצר: ואם לא יאפשרו להן, הן ייצאו מהמערכת?

אורנה וירקוביצקי: יש פה הטעיה.

אורנה וירקוביצקי: בהצעה הזו מדובר על הורים יחידים, שמקבלים הבטחת הכנסה ונמצאים במערכת איקס חודשים.

אורנה וירקוביצקי: כלומר, מתוך ה-29,000 מדובר על קבוצה עוד יותר מצומצמת כפוטנציאל לענות על התנאי הזה.

יצחק גלנטי: מה גודל הקבוצה הזו?

אורנה וירקוביצקי: 16,000.

אורית נוקד: בהנחה שמדובר על זכאי לגמלה אחרי 24 חודשים.

אורית נוקד: מה קורה אם זה יקוצר ל-16 חודשים?

משה בר סימן טוב: כאשר יש שינוי של הקריטריון, את מגדילה את היקף הזכאים.

אורנה וירקוביצקי: לדעתנו, אין פה כמעט עלויות.

אורנה וירקוביצקי: מדובר בנשים שממילא מקבלות הבטחת הכנסה.

אורנה וירקוביצקי: אלה לא נשים חדשות שנכנסות למערכת בגלל תיקון החקיקה.

יצחק גלנטי: הוא הדבר שאמרתי קודם.

אורנה וירקוביצקי: יש לנו נתון נוסף, שכדאי שיעלה על השולחן.

אורנה וירקוביצקי: כמה הורים יחידים בשנת 2007 יצאו ממערכת הבטחת הכנסה בגלל לימודים?

מרים שמלצר: אנו מדברים על 100 נשים כאלה, שהלימודים היו יותר חשובים להן מהקצבה ולכן הן הפסיקו לקבל הבטחת הכנסה.

מרים שמלצר: צריך לזכור, שלא ברור שהלימודים יהיו תחליפים להבטחת הכנסה והן ייצאו מהמערכת.

מרים שמלצר: אם יתנו להן ללמוד, הן ילמדו.

מרים שמלצר: אם לא, יש סיכוי טוב שהן תשארנה במערכת הבטחת הכנסה.

יצחק גלנטי: אני מבין שרק 100 נשים הפסיקו לקבל הבטחת הכנסה בגלל לימודים.

וילמה מאור: למה הן לא במסגרת ההסכם?

יצחק גלנטי: העובדה שרק 100 נשים הפסיקו לקבל הבטחת הכנסה בגלל לימודים, היא לא בהכרח אינדיקציה.

יצחק גלנטי: יכול להיות שיש להן מקור הכנסה חיצוני אחר, שאפשר להן ללכת וללמוד.

יצחק גלנטי: יכול להיות שאם אנחנו נפתח את זה בחקיקה או בהסכם, ייתכן שמספר הנשים האלה יגדל.

יצחק גלנטי: גם כאשר מדובר על 100 נשים, לא מדובר על סכום שיש להתווכח עליו, במיוחד לאור העובדה שהן ויתרו על הבטחת הכנסה.

משה בר סימן טוב: אבל עכשיו הן לא תצטרכנה לוותר.

יצחק גלנטי: אנחנו מדברים על 36 חודשים, ולא עד שהילדים מגיעים לגיל 18.

יצחק גלנטי: האם שווה להתווכח על תשלום עבור 36 חודשים, שהאלטרנטיבה שלו היא שהוא ישולם בכל מקרה?

יצחק גלנטי: אם הן לא תלכנה ללמוד, ישלמו להן עבור ה-36 החודשים האלה.

משה בר סימן טוב: אנחנו חולקים על זה.

מרינה סולודקין: זה שכל ישר.

יצחק גלנטי: אתם מעדיפים מצב של המשך העוני, ובתמורה האוצר ישלם מעבר ל-36 חודשים.

יצחק גלנטי: כמה?

יצחק גלנטי: עד שהילדים מגיעים לגיל 18.

מרינה סולודקין: כל הילדים.

משה בר סימן טוב: לחלוטין לא.

משה בר סימן טוב: אנחנו לא מניחים שמי שנמצא במערכת הבטחת הכנסה נשאר שם לנצח.

משה בר סימן טוב: מי שמקבל הבטחת הכנסה, נמצא במסגרת הזו כי אין לו עבודה.

משה בר סימן טוב: שירות התעסוקה ומפעילי תוכנית "מהלב" מחויבים למצוא לו עבודה.

משה בר סימן טוב: אנחנו רואים את זה בשיעורי התעסוקה שהולכים ועולים.

מרינה סולודקין: תוכנית "מהלב" נכשלה בגדול.

יצחק גלנטי: הנתונים שלך ישנים.

יצחק גלנטי: נתונים חדשים גם לי אין.

יצחק גלנטי: במקרה הטוב ביותר, הנתונים שלך מתייחסים לשנת 2007.

משה בר סימן טוב: לשנת 2005-2006.

יצחק גלנטי: חזון אחרית הימים.

יצחק גלנטי: אתה מדבר על תקופה שבה מדינת ישראל והאוצר התפארו בעלייה דרסטית בהכנסות המדינה.

משה בר סימן טוב: המגמות שמתוארות לגבי שיעורי התעסוקה סביר שנמשכו גם בשנת 2007 ובשנת 2008, כי אנחנו ראינו שיפור במדדים הכלליים של שוק העבודה בשנים האלה.

מרינה סולודקין: מה עם הבורסות?

יצחק גלנטי: אני שואל שאלה פשוטה, לגבי התחזית הצפויה לשנה הבאה.

יצחק גלנטי: האם במסגרת התחזית הזו אתה סבור שיהיו יותר מקומות עבודה או פחות?

משה בר סימן טוב: אני סובר, שהעניין של לימודים אקדמיים לא צריך להיות מוסדר בחוק הבטחת הכנסה.

משה בר סימן טוב: עניין של מלגות צריך להיות מוסדר באמצעות מלגות ולא בחוק הבטחת הכנסה.

משה בר סימן טוב: אנחנו לא סוגרים את הדלת בפני לימודים אקדמיים.

משה בר סימן טוב: אנו מאפשרים את זה באמצעות ההסכם עם משרד התמ"ת.

משה בר סימן טוב: אני סבור, שאם אנו נקבע את הדבר הזה בחקיקה, אנחנו נראה מאות של אמהות חד הוריות שישתלבו בלימודים אקדמיים.

משה בר סימן טוב: אנחנו לא נוכל להציע להן יותר עבודה, או שתהיה הרחבה במספר הזכאים.

מרינה סולודקין: פחד אלוהים.

מרינה סולודקין: מה יהיה במדינה?

יצחק גלנטי: האם אתה כנציג האוצר יכול להגיע לכלל הגעה להסכמות עם הממשלה ועם היוזמים של הצעת החוק, על מנת לגבש ניסוח משותף, סביר ומתקבל על הדעת, שעונה על הצרכים של אותן משפחות חד הוריות, בצורה שנוכל לאכול את העוגה ולהשאיר אותה שלמה?

יצחק גלנטי: אם התשובה שלך היא כן, אני מבקש מועד.

משה בר סימן טוב: ההסכם נותן מענה, ולכן אין צורך לעגן את זה בחקיקה.

משה בר סימן טוב: לכן, אנחנו לא חושבים שאפשר להגיע לנוסח מתואם בנושא.

יצחק גלנטי: כלומר, אתה טוען שאין צורך לנהל משא ומתן בשלב זה.

יצחק גלנטי: אתה אומר: זו החלטת משרד האוצר, ואשר על כן אין מקום לחקיקה.

יצחק גלנטי: אותו הסכם לא הובא עדיין לוועדה, ואנחנו לא יודעים עליו דבר וחצי דבר.

גדעון סער: האוצר נוהג בחוסר תום לב, מכיוון שהחלטת הממשלה היתה לתמוך בתיאום.

גדעון סער: הוא אומר בצורה גלויה, שהוא מגיש ערר ושאין לו מה לדבר עם יתר הגורמים.

גדעון סער: אם זה מצב הדברים, אני מציע שאנו נתקדם בעניין הזה באופן עצמאי.

גדעון סער: הטענה שעלות החקיקה יכולה להיות למעלה מ-12,000,000 שקלים, הוא מופרך, מוגזם, חסר יסוד וסותר הנמקות אחרות ששמענו ממשרד האוצר לגבי ההיקף הרלוונטי של ההשפעה של חקיקה כזו כאשר הוא מדבר על נושא הפיילוט.

גדעון סער: לכן, אני מציע לאפשר הצעת אומדן נגדית של מרכז המחקר והמידע של הכנסת, כיוון שהתכלית היחידה של האומדן הזה שאין לו שום יסוד במציאות, היא להצריך אותנו לתמיכה של 50 חברי כנסת במליאה כנדרש להצעת חוק תקציבית, וזה ממש לא המצב.

כרמית נאור: הצעת החוק הזו איננה פוטרת אמהות חד הוריות ממבחן תעסוקה.

כרמית נאור: אמהות חד הוריות פטורות היום ממבחן תעסוקה עד גיל שנתיים.

כרמית נאור: לפי ההצעה הזו מאפשרים לכל הורה יחיד ללמוד, אבל במקביל הוא יהיה חייב במבחן תעסוקה.

כרמית נאור: על פי הנוסח הזה, זה לא פוטר את כל האוכלוסייה ממבחן תעסוקה בתקופת הלימודים.

כרמית נאור: דבר שני, הצעת החוק מדברת לא רק על לימודים אקדמאיים, אלא גם על לימודים מקצועיים לתקופה שעולה על 12 חודשים.

כרמית נאור: היום מי שלומד עד 12 חודשים זכאי להבטחת הכנסה.

כרמית נאור: מי שלומד בתקופה שעולה על 12 חודשים אינו זכאי לגמלה.

כרמית נאור: לעומת זאת, ההסכם מדבר רק על לימודים אקדמאיים.

יצחק גלנטי: הצעת החוק הזו מסייגת דבר אחד, "ובלבד שהוא אינו לומד בתוכנית לימודים המקנה תואר שני או שלישי".

יצחק גלנטי: לכן, כל תוכניות הלימודים עד תואר שני ושלישי, הן מקובלות.

ברכה ארג'ואני: לאורך כל ההיסטוריה משרד האוצר מתנגד לכל דבר שיכול להיטיב, ולו במעט, עם המשפחות החד הוריות.

יצחק גלנטי: משרד האוצר מתנגד לכל דבר שזז.

ברכה ארג'ואני: אני מדברת כרגע על המשפחות החד הוריות.

ברכה ארג'ואני: אם אני חד הורית שמקבלת במשך 5 שנים הבטחת הכנסה בסך 2,300 שקלים כפול 60 חודש, אני מגיעה ל-138,000 שקלים שמדינת ישראל השקיעה בי.

ברכה ארג'ואני: אם הם היו משלמים לי ללכת ללימודים אקדמאיים לתואר ראשון במשך 3 שנים, הם היו משלמים רק 82,800 שקלים.

ברכה ארג'ואני: כלומר, מדובר על חצי מהסכום שהיו משלמים לי בכל מקרה כיוון שלא נכנסתי לשוק העבודה כי אין לי תואר ראשון.

ברכה ארג'ואני: אחת הדרישות שלי כמנהלת עמותה מעובדת שתעבוד אצלי, זה תואר ראשון.

ברכה ארג'ואני: זה רק יכול להועיל לנו להיכנס למקומות עבודה שכיום אנו לא יכולות להגיע אליהם.

ברכה ארג'ואני: ההסכם הזה הוא גם תקציבי.

ברכה ארג'ואני: החוצפה של האוצר היא לבוא ולהכות אותנו כל הזמן.

ברכה ארג'ואני: עד מתי?

גדעון סער: אני עכשיו קורא את הנייר של האוצר, ואני רואה שהם ממציאים דברים.

גדעון סער: הנשים האלה הן ממילא מקבלות קצבאות.

גדעון סער: אין כאן עלות.

גדעון סער: אני מבקש, שהוועדה תקבע שאין עלות תקציבית להצעה.

גלי עציון: ההערה בנוגע ל-16 החודשים היא מאוד במקומה.

גלי עציון: אנחנו הלכנו ביחד עם ההצעות של המוסד לביטוח הלאומי, ואני בהחלט חושבת שצריך להוריד את התקופה ל-16 חודשים.

גלי עציון: מסגרת של פיילוט, היא מסגרת שבה ירצו יתנו ואם לא ירצו לא יתנו.

גלי עציון: חקיקה זה משהו שהכנסת קובעת ומפקחת עליו.

גלי עציון: זה חשוב מאוד שזה לא יהיה פיילוט, אלא יהיה בחקיקה.

גלי עציון: אני לא הולכת להרחיב את הדיבור על העניין של השקעה בהון אנושי.

גלי עציון: מדובר בנשים שלא מצליחות במשך תקופה ארוכה להגיע למשרות שמשלמות שכר גבוה.

גלי עציון: כלומר, אם לא יקרה מהפך ימשיכו לשלם להן.

גלי עציון: חשוב להדגיש, שלא מדובר כאן רק על תואר ראשון.

גלי עציון: יש קורסי מחשבים או השלמת בגרויות, שמאפשרות לאוכלוסייה הזו להיות אוכלוסייה עובדת.

קריאה: אני היועצת המשפטית של הארגון לזכויות הדיור.

קריאה: נציג האוצר העלה פה נקודה, שלפיה עיגון הפרויקט הזה בחקיקה עשוי להיות נתקף בבית המשפט העליון.

קריאה: אני רוצה להשיב לו ולומר, כי מבחינת כללי המנהל הציבורי התקין הרבה יותר בעייתי לעגן פרויקט כזה בהסכם בין משרדים מאשר בחקיקה.

קריאה: לכן, הסיכוי שהפרויקט הזה יותקף במסגרת ההסכמים הוא הרבה יותר גדול מאשר הסיכוי שהוא יותקף במסגרת החקיקה.

יצחק גלנטי: אני שמעת מהמציע, שהוא היה רוצה לאפשר לקבל חוות דעת ממחלקת המחקר והמידע של הכנסת.

גדעון סער: לא, אני חוזר בי.

גדעון סער: אני קראתי את הנייר של אגף התקציבים.

גדעון סער: הם אומרים, שכיום יש 5,100 אמהות לגיל עד גיל שנתיים, אשר היו זכאיות להבטחת הכנסה בסכום ממוצע של 2090 שקלים.

גדעון סער: לכן, אם רק 10% מכלל הנשים במערכת יחליטו ללמוד, העלות תהיה 12,000,000 שקלים.

גדעון סער: אני לא מבין את זה.

גדעון סער: הן ממילא מקבלות קצבאות.

משה בר סימן טוב: זהו שלא.

משה בר סימן טוב: הן משתלבות בשוק העבודה.

משה בר סימן טוב: הן לא נמצאות לנצח במערכת הבטחת הכנסה.

משה בר סימן טוב: שירות התעסוקה והוראות התעסוקה מציעים להן עבודה, והן מפסיקות את התלות במערכת הקצבאות.

מרינה סולודקין: זה סילוף מוחלט.

גדעון סער: אמרתם שרק כמה עשרות משתתפות בפיילוט.

אורית נוקד: 23 נשים.

יצחק גלנטי: האם אדוני מסיר את הצעתו לקבל ממחלקת המחקר והמידע חוות דעת?

אורית נוקד: כן.

גדעון סער: אני מציע, שהוועדה תקבע, על פי סמכותה, שאין לחוק עלות תקציבית.

גדעון סער: אם לא הונחה תשתית מספקת שיש להצעה עלות תקציבית, אנחנו לא צריכים לקבל חוות דעת נוספת.

אורית נוקד: אני רוצה לבקש, שנצביע על כך היום.

אורית נוקד: אני רוצה שיירשם, שאנחנו נקבל את ההסתייגות לגבי ה-16 חודשים.

אורית נוקד: היא נראית לי מאוד נכונה.

יצחק גלנטי: אני רוצה לסכם את הדיון.

יצחק גלנטי: לא הוכח שלחוק הזה יש עלות תקציבית.

יצחק גלנטי: אמנם קיימת טענה של האוצר, שהעלות מגיעה ל-12,000,000 שקלים, אבל זה לא הוכח שזה כך.

יצחק גלנטי: בנוסף, לא קוזזו אותם תשלומים שהיו אמורים להיות משולמים.

משה בר סימן טוב: זה נגד חוק יסודות התקציב.

משה בר סימן טוב: לכן, מעצם העובדה שלא הוכח שזה חוק תקציבי, אני מעמיד את הצעת החוק להצבעה.

שמרית שקד: האם הוועדה קובעת, שלהצעת החוק אין עלות תקציבית?

יצחק גלנטי: זאת המשמעות, מאחר ולא הוכח שהחוק הזה עולה למעלה מ-5,000,000 שקלים.

שמרית שקד: האם חברי הכנסת רוצים לקבל את הערתה של חה"כ נוקד, ולקבוע תקופה של 16 חודשים?

מרינה סולודקין: כן.

משה בר סימן טוב: אין לכם נתונים על הנושא.

משה בר סימן טוב: זה לבד יביא את ההצעה להיות תקציבית.

גדעון סער: אמרת קודם שזה תקציבית.

גדעון סער: איך זה יביא את החוק להיות תקציבי?

גדעון סער: הטיעון שלך סותר את עצמו.

גדעון סער: אני מציע, שנאשר את זה בקריאה הראשונה בנוסח הקיים, ולקראת הקריאה השנייה והשלישית נשקול לשנות את זה ל-16 חודשים.

גדעון סער: המשמעות של ההערה של נציג האוצר מחזקת את קביעת יו"ר הוועדה, לעניין העדר העלות התקציבית בנוסח הנוכחי.

שמרית שקד: האם אתם רוצים שאני אציין את זה בדברי ההסבר?

אורית נוקד: תצייני בדברי ההסבר, שאנחנו נשקול האם לקצר את תקופת הוותק ל-16 חודשים.

יצחק גלנטי: אני מבקש מהמוסד לביטוח הלאומי לדעת מהי ההערכה התקציבית.

מרים שמלצר: אנחנו חושבים שהאוכלוסייה שבפנים תמשיך לקבל הבטחת הכנסה אם יאפשרו לה ללמוד.

מרים שמלצר: אנחנו לא חושבים, שמישהו ייכנס מבחוץ ויישאר 16 חודשים במערכת על מנת לקבל עזרה בלימודים וגמלה להבטחת הכנסה.

מרים שמלצר: אנחנו לא חושבים שהעלות תשתנה.

מרים שמלצר: אנחנו חושבים שאין עלות.

יצחק גלנטי: לדעת המוסד לביטוח לאומי אין עלות להצעת החוק.

יצחק גלנטי: אני מעמיד את הצעת החוק כלשונה להצבעה לקראת קריאה ראשונה.

יצחק גלנטי: מי בעד?

יצחק גלנטי: ה צ ב ע ה בעד – 4 נגד – אין נמנעים – אין הצעת החוק התקבלה.

יצחק גלנטי: תודה רבה, הישיבה נעולה.